Καλημέρα Ζωή

Το Καλημέρα Ζωή ήταν μία ελληνική καθημερινή τηλεοπτική σειρά που δημιουργήθηκε από τον Νίκο Φώσκολο για τον τηλεοπτικό σταθμό ΑΝΤ1. Η σειρά έκανε πρεμιέρα στις 26 Νοεμβρίου 1993 και αποτελεί την δεύτερη καθημερινή τηλεοπτική σειρά του Νίκου Φώσκολου μετά την Λάμψη, που είχε ξεκινήσει να προβάλλεται το 1991, με τις δύο σειρές να μοιράζονται κοινά στοιχεία. Η σειρά παρουσιάζει την παράλληλη ζωή δυο οικογενειών, της πλούσιας και ισχυρής οικογένειας Άρχου, και της οικογένειας του αστυνόμου Στάθη Θεοχάρη. Από το 2000 η οικογένεια Άρχου παύει να υπάρχει πλέον στη σειρά και το περιεχόμενο εστιάζει περισσότερο σε αστυνομικές και κοινωνικές ιστορίες, με τα μέλη της οικογένειας Θεοχάρη να παραμένουν στη σειρά μέχρι το τέλος της.

Σκηνοθέτες της σειράς υπήρξαν οι Λίνος Χριστοδούλου, Νίκος Φώσκολος και Γιώργος Βουτσίνος, ενώ σεναριογράφοι ήταν οι Νίκος Φώσκολος και Ντέλλα Φώσκολου. Το τελευταίο επεισόδιο της σειράς προβλήθηκε στις 31 Μαρτίου του 2006. Η σειρά έφτασε συνολικά τα 3.093 επεισόδια, καθιστώντας την ως τη δεύτερη μακροβιότερη σειρά στην ιστορία της ελληνικής τηλεόρασης μετά τη Λάμψη (1991 - 2005), η οποία έφτασε τα 3.457 επεισόδια.

Κατά τη διάρκεια των 13 χρόνων προβολής της σειράς, περισσότεροι από 1.000 ηθοποιοί έλαβαν μέρος σε αυτή. Αυτοί με την μακροβιότερη παρουσία στη σειρά ήταν η Μυρτώ Πισπινή που συμμετείχε στην σειρά από το πρώτο μέχρι το τελευταίο επεισόδιό της, η Μίνα Χειμώνα που συμμετείχε στη σειρά από το 1993 μέχρι το 2005, ο Γιώργος Βασιλείου στο ρόλο του Στάθη Θεοχάρη που συμμετείχε από το 1993 μέχρι το 2004, ενώ εξίσου μεγάλους ρόλους από άποψη χρονικής παρουσίας είχαν οι ηθοποιοί Μάρθα Κουμπάρου, Βίκυ Καπετάνη, Δημήτρης Αρώνης, Γιώργος Ματαράγκας, Γιάννης Ευαγγελίδης, Σπύρος Μισθός και Μαίρη Βιδάλη.

Τον Μάρτιο του 2006, ο τηλεοπτικός σταθμός ANT1 αποφάσισε να ολοκληρώσει τη σειρά πριν ακόμα λήξει η 13η σεζόν, διότι η τηλεθέαση δεν ήταν η ίδια με τους προηγούμενους κύκλους της σειράς.

Σχεδιασμός

Πλοκή και εξέλιξη 
Το Καλημέρα Ζωή έκανε πρεμιέρα στις 26 Νοεμβρίου 1993. Η πλοκή της σειράς επικεντρωνόταν στην προσωπική και επαγγελματική ζωή των οικογενειών Άρχου και Θεοχάρη. Σε σχέση με άλλες καθημερινές σειρές όπως Η Λάμψη, το Καλημέρα Ζωή εστίαζε σεναριακά κυρίως σε διαχρονικά κοινωνικά θέματα και όχι τόσο σε θέματα ερωτικών σχέσεων μεταξύ των μελών των δύο οικογενειών. 

Ακολουθώντας τη βάση των καθημερινών σήριαλ ανά τον κόσμο, οι δύο οικογένειες ανήκαν σε διαφορετικές κοινωνικές τάξεις, δημιουργώντας κόντρες μεταξύ τους εξαιτίας των κοινωνικών διαφορών τους. Από τη μία η οικογένεια του μεγιστάνα Λεωνίδα Άρχου (Φαίδωνα Γεωργίτση) που καθρέπτιζε την υψηλή κοινωνία με μεγάλη οικονομική επιφάνεια, ερχόταν σε αντίθεση με την λαϊκή οικογένεια του αστυνόμου Στάθη Θεοχάρη (Γιώργου Βασιλείου), που τα μέλη της ήταν πιο κοντά στην ελληνική πραγματικότητα της μικρομεσαίας τάξης. Η πρώτη μεγάλη έριδα μεταξύ των δύο αντίπαλων οικογενειών παρουσιάζεται στο πρώτο επεισόδιο της σειράς, όταν η αδερφή του Στάθη Θεοχάρη, Αγάπη (Ελένη Κούρκουλα), κατηγορείται ότι σκότωσε με έναν λάθος ιατρικό χειρισμό την κόρη του Λεωνίδα Άρχου, Ολίνα, εξαιτίας μίας παλαιότερης μεταξύ τους διαμάχης για το πρόσωπο ενός άνδρα. Ο Λεωνίδας Άρχος ορκίζεται εκδίκηση κατά της οικογένειας Θεοχάρη, με έναν φαύλο κύκλο γεγονότων να συνεχίζεται για τα επόμενα πέντε χρόνια. 

Το 1998, μετά την αποχώρηση των ηθοποιών Φαίδωνα Γεωργίτση και Χριστίνας Θεοδωροπούλου, που υποδυόταν το ζεύγος των Άρχων, το Καλημέρα Ζωή άρχισε να επικεντρώνεται κυρίως σε αστυνομικές και κοινωνικές ιστορίες όπως δολοφονίες, εμπόριο ναρκωτικών, βιασμοί, εμπόριο οργάνων και γενικότερα ιστορίες με διάφορους κακοποιούς που απασχολούσαν το σώμα της Αστυνομίας που δούλευε ο ταξίαρχος πλέον Στάθης Θεοχάρης.

Νίκος Φώσκολος 
Μετά την μεγάλη επιτυχία της καθημερινής σειράς Η Λάμψη τις σεζόν 1991-1992 και 1992-1993, οδήγησε τον τηλεοπτικό σταθμό ANT1 να δώσει έγκριση στον Νίκο Φώσκολο για την δημιουργία μίας δεύτερης καθημερινής τηλεοπτικής σειράς. Το Καλημέρα Ζωή άρχισε την προετοιμασία του το 1993, με την πρεμιέρα του να πραγματοποιείται το φθινόπωρο του 1993. Η προβολή των επεισοδίων της σειράς γινόταν πάντοτε πριν από αυτά της πρώτης καθημερινής σειράς του Φώσκολου, δημιουργώντας έτσι μία ζώνη καθημερινών σειρών στον ANT1 από τις 18:00 το απόγευμα μέχρι τις 20:30 το βράδυ. Από το 1993 μέχρι το 2004 η ζώνη αυτή ήταν πρώτη σε τηλεθέαση, μη δίνοντας κανένα περιθώριο σε αντίπαλα κανάλια να στήσουν επιτυχημένα προγράμματα απέναντι από αυτή. Κάποιες φορές μάλιστα το Καλημέρα Ζωή ξεπερνούσε σε θεαματικότητα τη Λάμψη, ενώ ήταν η σειρά με τον υψηλότερο δείκτη τηλεθέασης στην ώρα προβολής της, για πολλά χρόνια.

Τερματισμός της σειράς 
Στις αρχές του 2004, με την ανακοίνωση των βουλευτικών εκλογών στην Ελλάδα, ο ηθοποιός Γιώργος Βασιλείου ανακοίνωσε πως αποχωρεί από τη σειρά καθώς ήταν υποψήφιος βουλευτής με το κόμμα της Νέας Δημοκρατίας. Ο σκηνοθέτης της σειράς αντικατέστησε τον Βασιλείου, που ερμήνευε το ρόλο του Στάθη Θεοχάρη, με τον ηθοποιό Νίκο Βερλέκη από τον Φεβρουάριο του ίδιου έτους. Από εκείνη την περίοδο η τηλεθέαση της σειράς άρχισε να μειώνεται, καθώς οι τηλεθεατές δεν μπόρεσαν να συνηθίσουν την αλλαγή στον βασικό ήρωα της σειράς. Έτσι, λίγους μήνες μετά, οι υπεύθυνοι του Καλημέρα Ζωή αποφάσισαν να βγάλουν εντελώς τον χαρακτήρα του Θεοχάρη από το καστ της σειράς. Η ολοκλήρωση αυτής της ιστορίας πραγματοποιήθηκε τον Απρίλιο του 2004 στα τέλη του ενδέκατου κύκλου της σειράς. 

Από εκεί και μετά, η σειρά δεν είχε πλέον την ίδια δυναμική. Παρόλες τις προσθήκες νέων ηθοποιών στο καστ, η σειρά δεν κέντριζε το ενδιαφέρον του τηλεοπτικού κοινού. Το 2005, στο τέλος του δωδέκατου κύκλου της σειράς αποχώρησε από το πρωταγωνιστικό καστ ένας ακόμη αγαπημένος χαρακτήρας του τηλεοπτικού κοινού, αυτός της Ηλέκτρας Θεοχάρη που ερμήνευε η ηθοποιός Μίνα Χειμωνά. Παρά τις αλλαγές αυτές, ο ANT1 ανανέωσε τη σειρά για 13η σεζόν, την περίοδο 2005-2006. Στο πρωταγωνιστικό καστ αυτής συμμετείχαν αρκετοί από τους παλιούς χαρακτήρες της σειράς με μακροβιότερους αυτούς των Μαριάννα Θεοχάρη (Μυρτώ Πισπινή), Βασίλη Λεβένταγα (Δημήτρη Αρώνη) και Πάρη Βελίδη (Γιώργο Ματαράγκα), ενώ υπήρξαν νέες προσθήκες ηθοποιών όπως η Βίκυ Κουλιανού, η Χριστίνα Παππά, ο Στέλιος Δαλέζιος, η Ευδοκία Σουβατζή, ο Νίκος Απέργης, ο Γιάννης Καπετάνιος και ο Βασίλης Κούκουρας. Η πρεμιέρα της 13ης σεζόν πραγματοποιήθηκε στις 29 Αυγούστου του 2005. 

Τον Μάρτιο του 2006, και ενώ η σειρά δεν κατάφερε να ανεβάσει τα ποσοστά τηλεθέασής της, ο Νίκος Φώσκολος και ο τηλεοπτικός σταθμός ANT1 αποφάσισαν από κοινού την ολοκλήρωση της σειράς μετά από 13 χρόνια προβολής.  Το τέλος της σειράς προοριζόταν για τις 30 Ιουνίου 2006 ή στα τέλη Ιουλίου της ίδιας χρονιάς ή στις 25 Αυγούστου. Τελικά η σειρά τελείωσε πολύ νωρίτερα, την Παρασκευή 31 Μαρτίου 2006. Η τελευταία σκηνή της σειράς παρουσίαζε τη ζωή όλων των ηρώων δύο χρόνια μετά, σε ένα πάρτι γενεθλίων, με τη σειρά να ολοκληρώνεται με το τραγούδι του Μιχάλη Χατζηγιάννη «Χωρίς Αναπνοή». Από εκεί και μετά οι 2 σειρές Λάμψη και Καλημέρα Ζωή επαναλήφθηκαν 3 φορές στην Ελλάδα. Τις περιόδους 1993-2006-1991-2005 όταν τελείωναν οι σεζόν το καλοκαίρι και γινόταν επανάληψη των επεισοδίων που πρωτοπροβλήθηκαν την ίδια χρονιά, στο ant1 gold το 2002-2007 και στο ant1 prime το 2011-2013 ενώ μέχρι και σήμερα προβάλλονται στις χώρες του εξωτερικού.

Μουσική 
Οι τίτλοι αρχής της σειράς συνοδεύονται από δύο διαφορετικά μουσικά κομμάτια. Πιο συγκεκριμένα την περίοδο 1993-2000 τους τίτλους συνοδεύει το κομμάτι «Καλημέρα Ζωή» που συνέθεσε ο Σάκης Τσιλίκης, ενώ ερμήνευσε και έγραψε τους στίχους ο Δημήτρης Ψαριανός αποκλειστικά για τη σειρά. Το 2000, μετά την αλλαγές στο σενάριο της σειράς υπήρξε αλλαγή και στο θέμα των τίτλων. Το νέο κομμάτι ήταν το «Κόκκινο Γαρύφαλλο» που ερμήνευσαν ο Γιάννης Πάριος και η Χαρούλα Αλεξίου το 1985, ενώ τους στίχους και τη μουσική έγραψε ο Νίκος Ιγνατιάδης. Το δεύτερο μουσικό θέμα παρέμεινε το ίδιο μέχρι το τέλος της σειράς το 2006.

Χαρακτήρες

Κύριοι 
Οικογένεια Άρχου

Λεωνίδας Άρχος | Φαίδων Γεωργίτσης: Ο πατέρας και αρχηγός της οικογένειας Άρχου, μεγιστάνας. Το 1996-97 ερμηνεύει το ρόλο του "Μεγάλου Κλόουν" έναν μεγαλοέμπορο ναρκωτικών ουσιών που συνεργάζεται μαζί του ο Στάθης Θεοχάρης. Ποτέ όμως δεν ήθελε τα λεφτά του,μόνο να τον αποκαλύψει. Η μάσκα πέφτει τον Ιανουάριο του 1997 και αποκαλύπτεται ότι είναι αυτός. Μετά την αποφυλακίση του γίνεται ένας καλός άνθρωπος που πεθαίνει 1 χρόνο μετά, το 1998 στην Αμερική όταν το αυτοκίνητο που οδηγούσε πέφτει στο ποτάμι χωρίς να προλάβει να βγει έξω. Το επεισόδιο θανάτου του Άρχου προβλήθηκε την Παρασκευή 16 Οκτωβρίου 1998.

Αντιγόνη Άρχου | Χριστίνα Θεοδωροπούλου: Η σύζυγος του Λεωνίδα Άρχου. Η Αντιγόνη είναι η δεύτερη σύζυγος του Άρχου που αρχικά μένει μαζί του χωρίς τη θέλησή της εξαιτίας των εκβιασμών που δέχεται από τον Λεωνίδα. Μετά το θάνατο του συζύγου της παντρεύεται τον μεγιστάνα Γιάγκο Δράκο και εντάσσεται στο καστ της σειράς Η Λάμψη.

Χριστόφορος Άρχος | Νίκος Παπαδόπουλος: Ο γιος του Λεωνίδα Άρχου από τον πρώτο του γάμο και αργότερα το μοναδικό μέλος της οικογένειας που παραμένει στη σειρά μεχρι το 2000.

Ξένια Άρχου | Ελίνα Ακριτίδου: Κόρη του μεγιστάνα Λεωνίδα Άρχου από τον πρώτο του γάμο. Ο ρόλος της Ξένιας παραμένει στη σειρά μέχρι το 1997.

Ολίνα Άρχου | Ελίνα Ακριτίδου: Η δεύτερη κόρη του μεγιστάνα Λεωνίδα Άρχου που δολοφονείται από τον Πάρη Βελίδη,στα πρώτα επεισόδια της σειράς στο νοσοκομείο όταν ο Πάρης της κλείνει το οξυγόνο. 

Οικογένεια Θεοχάρη 

Στάθης Θεοχάρης | Γιώργος Βασιλείου, Νίκος Βερλέκης: Αστυνομικός. Στην αρχή ήταν αστυνόμος Β, μετέπειτα ταξίαρχος, στη συνέχεια υποστράτηγος και Β' Υπαρχηγός της Αστυνομίας και πριν το θάνατό του αντιστράτηγος και 2ος αρχηγός της Αστυνομίας. Μέχρι τον Φεβρουάριο-Μάρτιο του 2004 τον ρόλο ερμήνευε ο Γιώργος Βασιλείου, ενώ στη συνέχεια και για λίγους μήνες τον ρόλο ανέλαβε ο Νίκος Βερλέκης, διότι ο Βασιλείου ήταν βουλευτής της ΝΔ και τότε ο νόμος δεν επέτρεπε σε έναν βουλευτή να κάνει 2η δουλειά.  Στα μέσα Απριλίου του ίδιου έτους, ο χαρακτήρας αυτός δολοφονείται από τον Μάχο Καβάγια (ο οποίος δεν εμφανίστηκε ποτέ στη σειρά), έναν ορκισμένο εχθρό του, όταν ο Θεοχάρης έκανε το τραπέζι στον Γιώτη Φωτεινό,πεθαίνει στο νοσοκομείο και παύει να υπάρχει στη σειρά.

Μαριάννα Θεοχάρη | Μυρτώ Πισπινή, Ιφιγένεια Στάικου: Η σύζυγος του Στάθη και μετά το θάνατό του, σύζυγος του Γιώτη Φωτεινού. Τον ρόλο της Μαριάννας Θεοχάρη ερμήνευσε η Μυρτώ Πισπινή από την αρχή μέχρι το τέλος της σειράς, με εξαίρεση κάποιο χρονικό διάστημα το 2005 που το ρόλο ερμήνευσε για αρκετους μηνες(από τον Μάιο μέχρι τον Σεπτέμβριο), η Ιφιγένεια Στάικου, εξαιτίας της προσωρινής αποχώρησης της Πισπινή.

Βάσος Θεοχάρης | Βασίλης Βασιλειάδης, Παναγιώτης Φιλιππαίος, Χρήστος Σπανός: Ο γιος του Στάθη και της Μαριάννας και μετά το θάνατο του Θεοχάρη, θετό παιδί Γιώτη Φωτεινού. Ο ρόλος άλλαξε αρκετούς ηθοποιούς καθώς τη δεκαετία του 1990 τον είχε ο Βασίλης Βασιλειάδης, από το 2000 μέχρι το 2002 ο Παναγιώτης Φιλιππαίος ενώ στους τελευταίους τρεις κύκλους της σειράς τον ρόλο έπαιξε ο Χρήστος Σπανός.

Ηλέκτρα Θεοχάρη Παλαιολόγου | Μίνα Χειμώνα: Η μεγάλη αδερφή του Στάθη, προϊσταμένη νοσοκόμα. Σύντροφος του Ανθρώπου σκιά το 1997 που ήταν ένας παιδεραστής που στο επεισόδιο 904 τον δολοφονεί. Αργότερα δολοφονεί το 1999 στο επεισόδιο 1341 τον Ρένο έναν τοξικομανή βιαστή της κόρης της και δολοφόνο,η ιστορία βασίζεται σε αληθινό γεγονός,όταν το 1998 βρέθηκε νεκρή μια νεαρή κοπέλα όπου όλα εξ-αρχής έδειχναν ότι πέθανε από υπερβολική δόση ναρκωτικών,και τελικά η μητέρα της βρήκε τους δολοφόνους της,παριστάνοντας μια πόρνη και συλλέγοντας πληροφορίες σε ένα μαγνητόφωνο τσέπης. Φεύγει από την σειρά στο επεισόδιο 2927 την Πέμπτη 28 Ιουλίου 2005,μια μέρα πριν το οριστικό φινάλε της "Λάμψης" και βάσει σεναρίου φεύγει στην Αμερική για να συναντήσει τον χαμένο γιο της τον Ζήση.

Αγάπη Θεοχάρη | Ελένη Κούρκουλα, Νικολέτα Σέρρα, Βίκυ Κουλιανού: Δεύτερη αδερφή του Στάθη και πρώτη γυναίκα του Χριστόφορου Άρχου, γιατρός. Ο χαρακτήρας της Αγάπης Θεοχάρη ήταν ένας από τους πρωταγωνιστικούς κατά τις δύο πρώτες σεζόν της σειράς(1993-1995) και τον ερμήνευσε η Ελένη Κούρκουλα. Πολλά χρόνια αργότερα, το 2001 ο ρολος της Αγάπης επιστρεφει για λιγο και το ρόλο κρατά η ηθοποιός Νικολέτα Σέρρα μεχρι το τελος του 2001. Και παλι πολλα χρονια αργότερα, το 2005, ο χαρακτήρας της Αγάπης επιστρέφει στο καστ μέχρι και το τέλος της σειράς(2006), με την Βίκυ Κουλιανού να αναλαμβάνει το ρόλο.

Σαββίνα Θεοχάρη | Ελευθερία Βιδάκη: Μικρότερη αδερφή του Στάθη Θεοχάρη και σύζυγος του Πάρη. Παραμένει στη σειρά μέχρι το 1998,όπου εθίζεται στα ναρκωτικά,και αυτοκτονεί, πέφτοντας στις ράγες του τρένου.

Νάκος Στεφανίδης | Θάνος Καληώρας, Σωτήρης Βάγιας: Μικρότερος αδερφός του Στάθη Θεοχάρη, αστυνομικός. Ο Νάκος Στεφανίδης ήταν ένας από τους βασικούς χαρακτήρες της σειράς που εμφανίζεται στο επεισόδιο 154 το 1994 όπου ήταν ο Δράκος με την χακί κουκούλα (βιαστής).Τον ρόλο αυτό έπαιξε ο Θάνος Καληώρας, φεύγει το 2000 στις υποθέσεις Δραγουμάνου-Δεσπύρη και από τότε μέχρι το τελευταίο επεισόδιο τον ρόλο ερμήνευσε ο ηθοποιός Σωτήρης Βάγιας.

Άλλοι χαρακτήρες 
 Βασίλης Λεβένταγας | Δημήτρης Αρώνης: Αρχηγός της ΕΛ.ΑΣ (αντιστράτηγος), μετά την αποχώρηση του Χρυσολωρά προϊστάμενος και κολλητός φίλος του Θεοχάρη. Άλλες ιδιότητες Ταξίαρχος, Α' Υπαρχηγός και υποστράτηγος. Η μακροβιότερη παρουσία ηθοποιού στη σειρά, καθώς ο χαρακτήρας του Βασίλη Λεβένταγα συμμετείχε από το πρώτο μέχρι το τελευταίο επεισόδιο.

Γιάννης Χρυσολωράς | Γιάννης Ευαγγελίδης: Αρχηγός της ΕΛ.ΑΣ και αντιστράτηγος. Συμμετέχει στη σειρά από το 1994 μέχρι το 2003.

Χάρης Βεργίτσης | Σπύρος Μισθός: Αστυνόμος Β', υφιστάμενος Θεοχάρη, υποδιοικητής Λεβένταγα. Εντάσσεται στη σειρά το 1995 και παραμένει μέχρι το τέλος της σειράς το 2006.

Ελευθερία Χρυσολωρά | Ειρήνη Βελιμαχίτη(1998-2002), Ανθή Ιακωβίδου(2002-2003): Κόρη του Αρχηγού της Αστυνομίας. Εντάσσεται στο καστ το 1998 και παραμένει μέχρι το 2003.

Κατερίνα Βεΐκου Χρυσολωρά | Κατερίνα Γαβαλλά(2000-2003): Σύζυγος του Αρχηγού.

Πάρης Βελίδης | Γιώργος Ματαράγκας: Σύζυγος της Σαββίνας Θεοχάρη, διευθυντής της Κλινικής και μετά σύζυγος της Τόνιας Παλαιολόγου. Ο δεύτερος σε μακροβιότερη παρουσία χαρακτήρας της σειράς καθώς συμμετείχε σε αυτή για 13 ολόκληρα χρόνια.

Τόνια Παλαιολόγου | Σταματίνα Στουραΐτη(1993-1999), Επιστήμη Αρετάκη(1999-2006): Κόρη της Ηλέκτρας Θεοχάρη και μετέπειτα σύζυγος του Πάρη.

Μάρκος Παλαιολόγος | Ζαχαρίας Ρόχας(1993-1995): Καπετάνιος, πρώτος σύζυγος της Ηλέκτρας Θεοχάρη και μετέπειτα της Κλωντιας Άρχου.

Κλώντια Άρχου Κάρπεντερ | Μάνια Τεχριτζόγλου: Αδελφή του Λεωνίδα Άρχου. Συμμετείχε στην σειρά από το 1993 μέχρι το 1995.

Σέσυ Αρμάγου| Χριστίνα Παππά(1993-1995): Γραμματέας του Λεωνίδα Άρχου. 

Έλενα Ρωσσίδη | Μαίρη Βιδάλη: Αστυνομικός και μετέπειτα σύζυγος του Χριστόφορου Άρχου. Παραμένει στην σειρά για 8 χρόνια,από το 1997 μέχρι το 2005.

Βίκυ Σαχτούρη | Βίκυ Καπετάνη(1994-2005): Η φίλη του Στάθη και μετέπειτα του Χριστόφορου Άρχου.

Στέλιος Σήφακας | Αλέξανδρος Σταύρου(1996): Έμπορος ναρκωτικών.

Ζέτα Στεφανίδη | Μαίρη Βλουτή: Η σύζυγος του Νάκου, συμμετέχει στην σειρά από το 1998 μέχρι το 2002.

Όλγα Τσακίρη| Βάνα Στεργίου: Αστυνομικός, φεύγει από την σειρά το καλοκαίρι του 1997.

Φίλιππος Αλβέρτης, Γιώτης Φωτεινός | Νίκος Δαδινόπουλος: Δεύτερος σύζυγος Ηλέκτρας Παλαιολόγου ως φαρμακοβιομήχανος (Φίλιππος Αλβέρτης-που πεθαίνει το 2003) και  Αστυνομικός, υπαρχηγός της Αστυνομίας, σύζυγος της Μαριάννας ως Γιώτης Φωτεινός και μετά το θάνατο του Στάθη Θεοχάρη και πατριός του Βασίλη Θεοχάρη. (Παραμένει στην σειρά μέχρι το τέλος της.)

Βιργινία Θέου | Ειρήνη Κακαβούλη: Εισαγγελέας (1998-2004)- Ελίνα Δραγουμάνου (2000).

Στάσα Φωτεινού | Λίνα Μαρκάκη: Αστυνομικός, ανιψιά Γιώτη Φωτεινού. Εντάσσεται στη σειρά το 2004 και παραμένει μέχρι το τέλος της.

Ελπίδα Παράσχου Άρχου| Μαρία Αλιφέρη(1995-1997): Δεύτερη σύζυγος του Χριστόφορου Αρχου.

Μάχος Υψηλάντης | Αλμπέρτο Εσκενάζυ: Πρώτος σύζυγος της Αγάπης Θεοχάρη και μετέπειτα της Ολίνας Άρχου. Συμμετέχει στην σειρά από το 1993 μέχρι το 1995.Σκοτώνεται σε ένα τροχαίο.

Κρητικάκης | Γιώργος Αρμαδώρος(1993-2000): Δικηγόρος του Άρχου- Μικρός Κλόουν.

Φώτης Παρθένης, Βίκτορας Τσέρβος, Μάχος Χαρατσάρης, Χάμος,Ντερτιλής | Κώστας Τσάκωνας: Έμπορος ναρκωτικών. Παίζει διάφορους ρόλους στην σειρά από το 1996 μέχρι το 2003.

Ρόρρης Καβάγιας, Βάσος, Βάγιας ο Νεκροθάφτης | Βαγγέλης Δρούγκας: (1993-1994) Φορτηγατζής-δολοφόνος Μάκης Σαλιάρης, (1997)Έμπορος ζωτικών οργάνων (τσιράκι), (1999) Βάγιας ο Νεκροθάφτης, (2002) Βάσος. Συμμετείχε στην σειρά παίζοντας διάφορους ρόλους από το 1993 μέχρι το 2001-2002.

Θεοφίλη Κομνηνού | Τόνια Καζιάνη: (2001) Υποστράτηγος και υπαρχηγός της Ελληνικής Αστυνομίας, πρώην σύζυγος Υπουργού Δημοσίας Τάξεως και μητέρα του ναρκομανή Ιάσονα. Αυτοκτονεί με δηλητήριο όταν αποκαλύπτονται τα εγκλήματα της.

Λάμπης Δενδρινός | Σπύρος Μαβίδης: Αστυνόμος Α', συμμαθητής & υποψήφιος γαμπρός Στάθη Θεοχάρη– Άνθρωπος Σκιά (εγκέφαλος συμμορίας παιδεραστών) Δολοφονείται από την Ηλέκτρα το 1997.

Νικήτας Κάραλης | Απόστολος Σφακιανάκης(1993-2000): Γιατρός, εραστής Ηλέκτρας Θεοχάρη.

Ντέλλα Φαρμάκη | Μάρθα Κουμπάρου: Νοσοκόμα,παραμένει όλα τα χρόνια προβολής της σειράς στο καστ. 

Στάσα Μαυρομιχάλη | Τζένη Ρουσέα(1999-2000)

Σέβος Δράκος, Υπουργός Δημοσίας Τάξεως | Νίκος Απέργης(2005-2006): Υπουργός Δημοσίας Τάξεως, όταν ο Θεοχάρης προήχθη σε Ταξίαρχο. 

Μπάμπης Δαμασιώτης, Μάκης Βερεκύρης | Μπάμπης Κλαλιώτης: Αστυνόμος-Ταξίαρχος Μπάμπης Δαμασιώτης (συμμετέχει από το 1999 μέχρι το 2005)- Εγκέφαλος συμμορίας σωματεμπόρων (1999)

Λίζα Βεργίτση | Φαίδρα Τριπόδη, Τάνια Λιάπη, Βασιλική Αγιαννοπούλου: Κόρη του Χάρη Βεργίτση και σύζυγος του Νάκου.

Τζάκος Μηχανάκιας | Φώτης Κεπέλης

Ρικάρντο-Ντιέγκο (Κολομβιανός μαφιόζος), Αχιλλέας (δολοφόνος-τσιράκι Θεοφίλης Κομνηνού), Μάρκος (Αστυνομικός), Χιώτης | Γιώργος Μακρής: Ερμηνεύει διάφορους ρόλους εγκληματιών- εντάσσεται στο καστ το 2000 και τελευταία συμμετοχή του ως Χιώτης το 2005.             ~}.                              
     Αλλες εμφανίσεις:             Ναντια Μουρούζη ως Βανέσσα Μάνεση/Βερόνικα Τραντ.         Φουλμαν Μουντανου ως Νταίζη Ζάρκου.                        Ανδρέας Χαραλάμπους ως Μίλτος/Μάξιμος Δελής.          Στέργιος Αποστολίνας ως Ρένος Ραγκούσης/Άγγελος.             Αντωνία Γιαννούλη ως Φωτεινή Μαράτου.                      Ευδοκία Σουβατζη ως Υβόννη.    Δημήτρης Τοπαλίδης ως Φοίβος.  Βασίλης Κούκουρας ως Μάνος.      Στέλιος Δαλέζιος ως Χριστόφορος Κρεουζης.        Εύα Μαρία Λεονάρδου ως Μάγδα Κουμουνδούρου. Δημήτρης Δρακόπουλος ως Ιάσονας Κομνηνός. Δέσποινα Πολυκανδριτου ως  Δέσποινα.  Ελένη Αγγελάκη ως Ασημίνα Δαμασιωτη. Γιώργος Μπέλλος ως Υπουργός.                     ~}•

Παραπομπές 

Τηλεοπτικές σειρές ΑΝΤ1
Ελληνικές σαπουνόπερες